<Åpningstale Barnes byjubileum 8/1-23, Risørhuset kl 12.00>

Kjære barn, foreldre og familier

i 2023 i Risør kan vi nå gratulere hverandre med året – ikke dagen, som vi vanligvis sier. I hele dette året skal vi feire og markere at vi er 300 år. Det er 300 år siden vi, med godkjenning av Kongen – som bestemte mye mer i året 1723 enn i dag – kunne kalle oss en by. Byen Risør vokste fram i vel 100 år før 1723, men da var det store nabobyer som Kristiansand som ville bestemme mye i byen Risør. Fra 1723 kunne vi bestemme mer selv og vi kunne med alle rettigheter kalle oss en skikkelig by.

Dette skal vi altså feire nå i dag og resten av året. I går åpnet jeg byjubileet for voksne. I dag åpner jeg byjubileet for alle barna i kommunen. Jeg synes faktisk det er aller viktigst å åpne barnas byjubileum. Hvorfor det?

Jo. Det er dere barn som i løpet av året skal skape og bevare gode minner fra byen og kommunen dere bor i og har vokst opp i. De gode minnene skal dere ta med dere resten av livet. Det er minner dere seinere kan ta fram. Uansett hvor i verden dere måtte befinne dere. Noen flytter kanskje herfra for å studere eller arbeide andre steder i landet. Andre vil se verden i kortere eller lengre perioder. Uansett har dere minnene med dere. De kan for eksempel seinere i livet tas fram når dere lurer på hvor dere skal bo som voksne, hvor dere vil at barna deres skal vokse opp og hvor dere føler det er godt å leve. Både alene og ikke minst sammen med andre i et fellesskap med venner og familie.

Mye vil skje utover jubileumsåret. Men nå setter vi i gang. Jeg håper alle får en fin barne- og familiedag her i Risørhuset!

Hjelp meg med en nedtelling til barnas jubileum i Risør. 5-4-3-2-1. Snora klippes.